《和白晓月题半山庵壁诗》
清代·硕塔哈

右怨别诗，妾姊白晓月氏作也。初姊距妾家本数武而近，以故得朝夕会。凡有感触辄成诗，诗辄示妾。戊戌岁以中秋对月作见示，且索和，中有边塞征人意，深闺思妇情。妾亦口号成律，有“物随秋渐老，人与月同孤”句。越明年，渠良人远戌去。今年夏，妾夫子亦从军徂闽，芝房寂寞，锦帐生寒，秋月春花，徒伴一窗萧瑟。曩者中秋对月句，斯其识欤。嗟夫！通于才而穷于命，丰于貌而啬于时者，古今来指不胜屈。妾才若貌，固远弗逮姊氏万一，其时命不偶，未之稍稍上下。今读渠壁间韵，不禁泣数行下，因呜咽握管，次原韵成三绝句。

帐冷衾寒怨阿谁，柳烟花雨总成悲。
怕看春草当窗绿，别后珠帘尽日垂。

塞外马嘶青海夜，闺中人动白头悲。
可怜别后庭前柳，一样黄昏带月垂。

领略春光今共谁？杜鹃声里最堪悲。
香闺梦绕沙场月，曾见征人亦泪垂。